Ομιλία κ. Ουρανίας Σχίζα στην εκδήλωση της ΓΟΔΗΣΥ

Αγαπητές φίλες και φίλοι,
Καλησπέρα σας.

Με βαθιά συγκίνηση σας καλωσορίζω απόψε σε αυτή την ξεχωριστή τελετή απονομής των Βραβείων Ζέτα Αιμιλιανίδου. Βραβεία που φέρουν το όνομα μιας σπουδαίας γυναίκας, μιας γυναίκας που υπηρέτησε με αφοσίωση, αξιοπρέπεια και πάθος την κοινωνία, τους εργαζόμενους, τις γυναίκες, την Κύπρο μας.

Η Ζέτα Αιμιλιανίδου δεν ήταν απλώς μια υπουργός. Ήταν ένας άνθρωπος με σπάνια αίσθηση καθήκοντος, με ανεξάντλητη εργατικότητα, με ειλικρινές ενδιαφέρον για τον κάθε πολίτη. Στάθηκε δίπλα στις γυναίκες, ενδυνάμωσε τη φωνή τους, αγωνίστηκε για την ισότητα στην πράξη και όχι μόνο στα λόγια. Οι μεταρρυθμίσεις που προώθησε ήταν καθοριστικά στην βελτίωση της ζωής των πολιτών. Το Ελάχιστο Εγγυημένο Εισόδημα, το Υφυπουργείο Πρόνοιας, η άδεια πατρότητας, η επαναφορά επιδόματος πολύτεκνης οικογένειας, το σπίτι του παιδιού, το σπίτι της γυναίκας, είναι μόνο λίγα από τα επιτεύγματα της στην πολιτική της πορεία. Για όλους εμάς που είχαμε την τιμή να τη γνωρίσουμε ή να συνεργαστούμε μαζί της, η Ζέτα παραμένει φάρος έμπνευσης.

Θα μου επιτρέψετε σε αυτό το σημείο, να μοιραστώ λίγα λόγια πιο προσωπικά. Για μένα και για πολλούς από εμάς η Ζέτα Αιμιλιανίδου, δεν ήταν απλώς μια δημόσια λειτουργός. Ήταν πρότυπο ήθους, εργατικότητας και ανθρωπιάς. Ήταν παρούσα, ουσιαστική, υποστηρικτική. Δεν θα ξεχάσω ποτέ τη γενναιοδωρία της καθώς η Ζέτα σε πάρα πολλές περιπτώσεις συμπολιτών μας, όπου δεν μπορούσε να βοηθήσει ως Υπουργός, βοηθούσε ως απλός πολίτης. Και νιώθω τιμή και ευθύνη που μπορούμε σήμερα, μέσα από αυτά τα βραβεία, να συνεχίσουμε τη δική της παρακαταθήκη.

Τα βραβεία αυτά θεσμοθετήθηκαν με σκοπό να τιμήσουν γυναίκες που, η καθεμία στον τομέα της, συνεχίζουν αυτό που κι εκείνη πίστευε: πως το ταλέντο, η γνώση, η δημιουργικότητα, και η προσφορά δεν έχουν φύλο, αλλά χρειάζονται ευκαιρίες, στήριξη και αναγνώριση.

Αξίζει να σημειωθεί ότι, παρόλο που τα βραβεία απονέμονται από τη Γυναικεία Οργάνωση του Δημοκρατικού Συναγερμού, ένα πολιτικό κόμμα, η επιλογή των βραβευόμενων γυναικών γίνεται πέρα και πάνω από πολιτικές τοποθετήσεις. Τιμούμε την αξία, την προσφορά, το ήθος και την πορεία, ανεξαρτήτως πολιτικού χρώματος. Γιατί αυτό είναι που ενσάρκωνε και η Ζέτα Αιμιλιανίδου, τον σεβασμό στην ανθρώπινη αξία, χωρίς διαχωρισμούς. Το παράδειγμα εκείνων των γυναικών που και εκείνη θαύμαζε: τη γυναίκα που διακρίνεται παγκυπρίως ή παγκοσμίως, αλλά δεν χάνει ποτέ την επαφή με τον πυρήνα της αποστολής της, να υπηρετεί τον άνθρωπο με γνώση, αφοσίωση και ανθρωπιά.

Σήμερα έχουμε την τιμή να απονείμουμε τα βραβεία σε πέντε εξαιρετικές γυναίκες, πέντε πρότυπα που φωτίζουν τον δρόμο μας.

Η Δρ Σοφία Ξενοφώντος, μια λαμπρή επιστήμονας με διεθνή παρουσία και διακρίσεις, μας δείχνει πως η ερευνητική αριστεία μπορεί να ξεκινά από την ελληνική γραμματεία και να φτάνει στα κορυφαία ακαδημαϊκά κέντρα του κόσμου.

Από τα αμφιθέατρα της Οξφόρδης, του Πανεπιστημίου Κύπρου, της Γλασκώβης, του Αριστοτελείου, και σήμερα από τη θέση της ως Κύρια Ερευνήτρια στην Ακαδημία Αθηνών, η Σοφία έχει αφήσει ισχυρό αποτύπωμα στην επιστήμη της. Η Σοφία Ξενοφώντος δεν μελετά απλώς την αρχαιότητα, της δίνει φωνή στο σήμερα.

Η Δρ Εύη Σταύρου, επιστήμονας, κλινική γιατρός, καθηγήτρια και ερευνήτρια, έχει αφιερώσει τη ζωή της στην Ιατρική με έναν σπάνιο συνδυασμό επιστημονικής αριστείας και ανθρώπινης ευαισθησίας. Είναι καθηγήτρια Ιατρικής και αιματολόγος σε ένα από τα σημαντικότερα πανεπιστήμια της Αμερικής. Μας εμπνέει με την προσήλωσή της στην έρευνα, την ακαδημαϊκή διδασκαλία και την κλινική προσφορά. Η πορεία της είναι υπόδειγμα διεθνούς επιστημονικής καταξίωσης.

Η επόμενη γυναίκα που τιμούμε απόψε είναι μια μορφή-σύμβολο της κυπριακής θεατρικής ζωής. Μια ηθοποιός με μακρά διαδρομή, που άφησε το αποτύπωμά της πάνω σε δεκάδες ρόλους, και μέσα από το έργο της διαφύλαξε, καλλιέργησε και ανέδειξε τον πολιτισμό μας.

Η Αννίτα Σαντοριναίου είναι μια γυναίκα που συνεχίζει με δύναμη, σοφία και συγκίνηση. Που έχει δώσει φωνή σε πολλές άλλες γυναίκες μέσα από τους ρόλους της. Και που μας υπενθυμίζει, με κάθε της εμφάνιση, πως το θέατρο είναι βαθιά ανθρώπινη υπόθεση και πως οι άνθρωποι του πολιτισμού μας είναι πολύτιμοι φάροι για μια κοινωνία που αξίζει να εξελίσσεται. Μας θυμίζει ότι η δύναμη της τέχνης συγκινεί, μορφώνει και μεταμορφώνει κοινωνίες.

Η Καίτη Κληρίδη με διαχρονική προσφορά στα κοινά, πρωτοστάτησε στη γυναικεία πολιτική παρουσία, ανοίγοντας δρόμους για τη συμμετοχή των γυναικών στον δημόσιο βίο. Ήταν η πρώτη Γενική Γραμματέας του κλάδου γυναικών του ΔΗΣΥ που αργότερα μετεξελίχθηκε σε Γυναικεία Οργάνωση καθώς και η πρώτη γυναίκα Αντιπρόεδρος του Κόμματος.

Με θητείες στο κοινοβούλιο, στην τοπική αυτοδιοίκηση, αλλά και ως Επίτροπος Ανθρωπιστικών Θεμάτων, η Καίτη Κληρίδη έδωσε φωνή σε όσους δεν είχαν: στους αγνοούμενους, στους εγκλωβισμένους, στις θρησκευτικές μειονότητες, στους ανθρώπους με αναπηρίες.

Τέλος τιμάμε απόψε, μια γυναίκα που κατέκτησε τις κορυφές της ευθύνης και της ανθρωπιάς, τόσο στην Κύπρο όσο και στην Ευρώπη. Μια γυναίκα που υπηρέτησε με αφοσίωση και συνέπεια τον άνθρωπο, είτε μέσα από το επάγγελμά της ως ψυχολόγος, είτε μέσα από την πολιτική της πορεία, είτε από τους θεσμούς της Ευρωπαϊκής Ένωσης.

Η πορεία της Στέλλας Κυριακίδου στην ευρωπαϊκή πολιτική σκηνή ως Επίτροπος Υγείας και Ασφάλειας Τροφίμων, αναλαμβάνοντας κρίσιμες ευθύνες σε δύσκολες στιγμές για την Ευρώπη, αποδεικνύει πόσο ισχυρή και ουσιαστική μπορεί να είναι η συμβολή μιας Κυπρίας γυναίκας στο ευρωπαϊκό και παγκόσμιο γίγνεσθαι.

Απόψε δεν τιμούμε μόνο τα επιτεύγματα αυτών των γυναικών. Τιμούμε και τις αξίες που πρεσβεύουν: την επιμονή, την προσήλωση στο καθήκον, την αριστεία, τη διάθεση για προσφορά.

Η μνήμη της Ζέτας ζει μέσα από αυτές τις ιστορίες. Και είμαι σίγουρη ότι αν ήταν εδώ, θα χαμογελούσε με περηφάνια, γιατί ήξερε πως για να αλλάξει ο κόσμος, χρειάζονται γυναίκες που τολμούν, που δημιουργούν, που εμπνέουν.

Πριν κλείσω τον χαιρετισμό αυτό και καλέσω τη φίλη Πρόεδρο της Βουλής και Πρόεδρο του ΔΗΣΥ, για το δικό της χαιρετισμό, θα ήθελα να ευχαριστήσω από καρδιάς όλους τους συνεργάτες μας, που βοήθησαν να γίνει η αποψινή εκδήλωση, τους χορηγούς μας και κυρίως τον Εθνικό Μηχανισμό Στήριξης του Υπουργείου Δικαιοσύνης

Σας ευχαριστώ από καρδιάς που είστε απόψε εδώ, και εύχομαι αυτά τα βραβεία να συνεχίσουν να κρατούν ζωντανή τη μνήμη της Ζέτας Αιμιλιανίδου και να αναδεικνύουν κάθε χρόνο τη γυναικεία δύναμη που κάνει τη διαφορά.